De nordjyske banke vil ikke have landmænd som kunder.

Nej tak. Sådan lyder svaret fra bankerne, når en landmand kommer ind ad døren for at blive kunde - også selv om han har en solid økomomi. Og det giver alvorlige problemer for landmændene, fortæller DR Nordjylland. - Jeg tror, at det er nemmere at blive skilt end at skifte bank idag, siger Birger Pedersen, som driver et landbrug ved Vodskov nord for Aalborg. Selvom hans økonomi er i orden, så har hans bank meddelt ham, at den ikke længere vil have landmænd som kunder, men der er ingen andre banker ,som er interesserede i at overtage ham som kunde. - Vi er låst helt fast , siger Birger Pedersen. Og Birger Petersen er langt fra alene. - 90 procent af landets landmænd er i samme situation, siger økonomikonsulent ved Landbrug Nord, Kai Almand. - Landmændene kan overleve her og nu , men uden bankernes velvilje kan de ikke udvikle produktionen, og det er det samme som afvikling siger konsulenten. I Spar Nord, som har en stor landbrugsafdeling, erkender man, at landmændene ikke er i høj kurs, og at bankens lyst til at få flere landmænd som kunder, er meget lille. - Det skyldes simpelthen, at landmændenes indtjening er trængt, siger bankens landbrugschef Hans Andreasen til DR Nordjylland.